Ο Χάρι Πότερ και η Φιλοσοφική Λίθος (ταινία)

***Ο Χάρι Πότερ και η Φιλοσοφική Λίθος*** (αγγλικά: ***Harry Potter and the Philosopher's Stone***, γνωστό και ως ***Harry Potter and the Sorcerer's Stone***) είναι βρετανο-αμερικανική ταινία φαντασίας, παραγωγής 2001. Τη σκηνοθεσία ανέλαβε ο Κρις Κολόμπους και το σενάριο έγραψε ο Στιβ Κλοβς, ενώ η παραγωγή ανήκει στον Ντέιβιντ Χέιμαν. Βασίζεται στο ομότιτλο βιβλίο της Τζ. Κ. Ρόουλινγκ που κυκλοφόρησε το 1997 και αποτελεί την πρώτη ταινία από τη σειρά ταινιών ''Χάρι Πότερ''. Σε αυτήν πρωταγωνιστεί ο Ντάνιελ Ράντκλιφ ως Χάρι Πότερ, μαζί με τους Ρούπερτ Γκριντ ως Ρον Ουέσλι και Έμμα Γουάτσον ως Ερμιόνη Γκρέιντζερ. Η ιστορία της ταινίας ακολουθεί την πρώτη χρονιά φοίτησης του Χάρι στη Σχολή Μαγείας και Ξορκιών «Χόγκουαρτς» όπου, ξεκινώντας την επίσημη εκπαίδευσή του στη μαγεία, ανακαλύπτει επίσης πως είναι ένας διάσημος μάγος.

Η εταιρία Warner Bros. αγόρασε τα κινηματογραφικά δικαιώματα του βιβλίου το 1999 για £1 εκατομμύριο ($1.65 εκατομμύρια). Η παραγωγή ξεκίνησε στο Ηνωμένο Βασίλειο το 2000, με τον Κολόμπους να επιλέγεται να σκηνοθετήσει την ταινία, από μία σύντομη λίστα υποψηφίων σκηνοθετών που συμπεριλάμβανε και τους Στίβεν Σπίλμπεργκ και Ρομπ Ράινερ. Η Ρόουλινγκ επέμενε όλα τα μέλη του καστ να είναι Βρετανοί ή Ιρλανδοί, με τους τρεις πρωταγωνιστές να επιλέγονται τον Αύγουστο του 2000, έπειτα από ακροάσεις. Τα γυρίσματα έλαβαν χώρα στα Leavesden Film Studios και σε ιστορικά κτίρια του Ηνωμένου Βασιλείου, από τον Σεπτέμβριο του 2000 μέχρι τον Μάρτιο του 2001.

Η ταινία κυκλοφόρησε ανεπίσημα για δύο μέρες, 10 και 11 Νοεμβρίου 2001, στις κινηματογραφικές αίθουσες του Ηνωμένου Βασιλείου και της Ιρλανδίας. Κυκλοφόρησε στις 16 Νοεμβρίου στις αίθουσες των Ηνωμένων Πολιτειών, Καναδά και Ταϊβάν, καθώς κι επίσημα σε Ηνωμένο Βασίλειο και Ιρλανδία. Έγινε κριτική και εμπορική επιτυχία, με συνολικά έσοδα $974 εκατομμύρια παγκοσμίως κατά την αρχική της κυκλοφορία, ενώ με τις επακόλουθες επανακυκλοφορίες ξεπέρασε το $1 δισεκατομμύριο. Ήταν η ταινία με τις μεγαλύτερες εισπράξεις για το 2001 και η δεύτερη ταινία με τις περισσότερες εισπράξεις όλων των εποχών κατά την περίοδο της κυκλοφορίας της. Έλαβε υποψηφιότητες για αρκετά βραβεία, συμπεριλαμβανομένων τριών υποψηφιοτήτων για Όσκαρ στις κατηγορίες Καλύτερης Πρωτότυπης Μουσικής, Καλύτερου Σχεδιασμού Παραγωγής και Καλύτερων Κοστουμιών.

Την ταινία *Ο Χάρι Πότερ και η Φιλοσοφική Λίθος* ακολούθησαν εφτά συνέχειες, με πρώτη την ταινία *[[Ο Χάρι Πότερ και η Κάμαρα με τα Μυστικά (ταινία)|Ο Χάρι Πότερ και η Κάμαρα με τα Μυστικά]]* (2002) και τελευταία την ταινία *[[Ο Χάρι Πότερ και οι Κλήροι του Θανάτου - Μέρος 2]]* (2011).

## Πλοκή
Ένα βράδυ, ο Άλμπους Ντάμπλντορ και η Μινέρβα ΜακΓκόναγκαλ, καθηγητές στη Σχολή Μαγείας και Ξορκιών «Χόγκουαρτς», μαζί με τον δασοφύλακα της σχολής, Ρούμπεους Χάγκριντ, αφήνουν ένα ορφανό βρέφος μάγο ονόματι Χάρι Πότερ, στο κατώφλι των μαγκλ θείων του, Πετούνια και Βέρνον Ντάρσλι, τους μόνους ζώντες συγγενείς του.

Δέκα χρόνια αργότερα, μόλις πριν τα ενδέκατα γενέθλια του Χάρι, κουκουβάγιες αρχίζουν να καταφτάνουν στο σπίτι και να του παραδίδουν γράμματα. Όταν οι καταπιεστικοί Ντάρσλι αρνούνται να τον αφήσουν να τα ανοίξει, ο Χάγκριντ καταφτάνει αυτοπροσώπως για να παραδώσει εκείνος το γράμμα που τον κάνει αποδεκτό στο Χόγκουαρτς. Του αποκαλύπτει επίσης πως οι γονείς του, Τζέιμς και Λίλι Πότερ, δολοφονήθηκαν από τον σκοτεινό μάγο Βόλτεμορτ. Η φονική κατάρα που ο Βόλτεμορτ εξαπέλυσε εναντίον του Χάρι, εξοστρακίστηκε κτυπώντας τον ίδιο και καταστρέφοντας το σώμα του, ενώ στον Χάρι άφησε ένα σημάδι κεραυνού στο μέτωπό του. Ο Χάγκριντ οδηγεί τον Χάρι στη Διαγώνιο Αλέα για να αγοράσει τις σχολικές του προμήθειες, ενώ του χαρίζει και μία λευκή κουκουβάγια. Το ραβδί που αγοράζει ο Χάρι συνδέεται με αυτό του Βόλτεμορτ.

Στον σταθμό Κινγκ Κρος, ο Χάρι επιβιβάζεται στο τρένο Χόγκουαρτς Εξπρές, όπου γνωρίζει τους, επίσης πρωτοετείς, Ρον Ουέσλι και Ερμιόνη Γκρέιντζερ. Φτάνοντας, γνωρίζει και τον Ντράκο Μαλφόι, με τον οποίο αναπτύσσει αμέσως αντιπαλότητα. Οι μαθητές συγκεντρώνονται στη Μεγάλη Αίθουσα, όπου το Καπέλο Επιλογής ταξινομεί τους πρωτοετείς στους τέσσερις κοιτώνες της σχολής: Γκρίφιντορ, Χάφλπαφ, Ρέιβενκλο και Σλίθεριν. Οι Χάρι, Ρον και Ερμιόνη τοποθετούνται στο Γκρίφιντορ, ενώ ο Ντράκο στο Σλίθεριν.

Καθώς μελετά μαγεία, ο Χάρι μαθαίνει περισσότερα για τους γονείς του και τον Βόλτεμορτ ενώ, το έμφυτο ταλέντο του να πετάει με σκουπόξυλο, του χαρίζει μία θέση ως Ανιχνευτή στην ομάδα Κουίντιτς του Γκρίφιντορ. Μία μέρα, επιστρέφοντας στον κοιτώνα τους, οι Χάρι, Ρον και Ερμιόνη φτάνουν στον, απαγορευμένο για μαθητές, τρίτο όροφο της σχολής, όπου ανακαλύπτουν τον Φλάφι, έναν γιγάντιο σκύλο με τρία κεφάλια. Τη μέρα του Χάλογουϊν, ο Ρον προσβάλει την Ερμιόνη κι εκείνη, αναστατωμένη, κλείνεται στις τουαλέτες των κοριτσιών για την υπόλοιπη μέρα. Το ίδιο βράδυ, ένας καλικάντζαρος εισβάλλει στη σχολή και φτάνοντας στις τουαλέτες, επιτίθεται στην Ερμιόνη. Ο Χάρι και ο Ρον τη σώζουν και όταν εκείνη παίρνει την ευθύνη για ό,τι συνέβη, οι τρεις τους γίνονται στενοί φίλοι.

Το τρίο ανακαλύπτει πως ο Φλάφι φρουρεί τη Φιλοσοφική Λίθο, ένα μαγικό αντικείμενο το οποίο μετατρέπει το μέταλλο σε χρυσάφι και, επίσης, παράγει ένα ελιξίριο αθανασίας. Ο Χάρι υποψιάζεται πως ο καθηγητής Φίλτρων και επικεφαλής του Σλίθεριν, Σέβερους Σνέιπ, θέλει τον Λίθο για να βοηθήσει τον Βόλτεμορτ να πάρει τη φυσική του μορφή. Όταν ο Χάγκριντ τους αποκαλύπτει πως ο Φλάφι αποκοιμιέται όταν ακούει μουσική, αποφασίζουν να βρουν τον Λίθο πρώτοι. Στην προσπάθειά τους αυτή, έρχονται αντιμέτωποι με διάφορα εμπόδια, τα οποία καταφέρνουν να ξεπεράσουν.

Έτσι, ο Χάρι έρχεται αντιμέτωπος με τον καθηγητή Άμυνας Εναντίον των Σκοτεινών Τεχνών, Κουίρινους Κουίρελ. Αυτός είναι που θέλει τον Λίθο και ο Σνέιπ το είχε ανακαλύψει και προσπαθούσε να προστατεύσει τον Χάρι. Ο Κουίρελ αφαιρεί το τουρμπάνι του, αποκαλύπτοντας πως ο αποδυναμωμένος Βόλτεμορτ ζει στο πίσω μέρος του κεφαλιού του. Τα προστατευτικά ξόρκια του Ντάμπλντορ φέρουν τον Λίθο στην κατοχή του Χάρι. Ο Βόλτεμορτ επιχειρεί να τον ξεγελάσει, λέγοντάς του πως θα αναστήσει τους γονείς του αν του δώσει τον Λίθο, αλλά ο Χάρι αρνείται. Ο Κουίρελ επιχειρεί να τον σκοτώσει αλλά, κάθε φορά που τον αγγίζει, καίγεται και, τελικά, γίνεται στάχτη. Η ψυχή του Βόλτεμορτ αναδύεται από τις στάχτες και, δραπετεύοντας, αφήνει τον Χάρι λιπόθυμο. Ο Χάρι ξυπνάει στο ιατρείο και ο Ντάμπλντορ του λέει πως κατέστρεψαν τον Λίθο, για να αποτρέψουν τη λάθος χρήση του. Του αποκαλύπτει επίσης πως όταν η Λίλι πέθανε για να τον σώσει, τοποθέτησε πάνω του ένα ξόρκι προστασίας εναντίον του Βόλτεμορτ, το οποίο είχε ως βάση του την αγάπη. Αυτό τον βοήθησε να νικήσει και τον Κουίρελ.

Στην τελική φιέστα της χρονιάς, οι Χάρι, Ρον και Ερμιόνη λαμβάνουν έξτρα πόντους για τον ηρωισμό τους, φέρνοντας το Γκρίφιντορ ισόπαλο στην πρώτη θέση με το Σλίθεριν. Ο Ντάμπλντορ, όμως, δίνει άλλους δέκα πόντους στον Νέβιλ Λονγκμπότομ για το θάρρος του να σταθεί απέναντι στους φίλους του, χαρίζοντας το Κύπελλο στο Γκρίφιντορ. Με το τέλος της σχολικής χρονιάς, ο Χάρι επιστρέφει στο σπίτι των Ντάρσλι για το καλοκαίρι, ευτυχισμένος που πια βρήκε ένα αληθινό σπιτικό στο Χόγκουαρτς.

## Ηθοποιοί και Χαρακτήρες
*Ντάνιελ Ράντκλιφ ως Χάρι Πότερ: Ένα ορφανό αγόρι το οποίο ζει με τους αφιλόξενους θείους του και τον ξάδελφό του. Όταν κλείνει τα έντεκα, μαθαίνει πως είναι μάγος και πως γίνεται δεκτός στη Σχολή Μαγείας και Ξορκιών «Χόγκουαρτς». Είναι μάλιστα διάσημος μάγος καθώς, ως βρέφος, κατάφερε να επιζήσει της επίθεσης του σκοτεινού μάγου Λόρδου Βόλντεμορτ, ο οποίος δολοφόνησε τους γονείς του. Ο Κολόμπους ήθελε τον Ράντκλιφ για τον ρόλο από τη στιγμή που τον είδε στην παραγωγή του BBC, *David Copperfield* (1999), πριν ακόμα λάβουν χώρα οι ακροάσεις, αλλά η υπεύθυνη διανομής, Σούζαν Φίγκις, του είπε πως οι προστατευτικοί γονείς του Ράντκλιφ δεν θα του επέτρεπαν ποτέ να συμμετάσχει στην ταινία. Ο Κολόμπους εξήγησε πως η επιμονή του να δώσει τον ρόλο στον Ράντκλιφ ήταν η αιτία παραίτησης της Φίγκις. Το 2000, ζητήθηκε από τον Ράντκλιφ να περάσει από ακρόαση, όταν οι Χέιμαν και Κλοβς συνάντησαν αυτόν και τους γονείς του στην παραγωγή του έργου *[[Πέτρες στις τσέπες του]]* στο Λονδίνο. Οι Χέιμαν και Κολόμπους κατάφεραν να πείσουν τους γονείς του Ράντκλιφ πως ο γιος τους θα προστατευόταν από τα μέσα κι έτσι συμφώνησαν να τον αφήσουν να υποδυθεί τον Χάρι. Η Ρόουλινγκ ενέκρινε την επιλογή του Ράντκλιφ, δηλώνοντας πως «έχοντας δει το δοκιμαστικό του, δεν πιστεύω πως ο Κρις Κολόμπους θα μπορούσε να βρει καλύτερο Χάρι». Σύμφωνα με δημοσιεύματα, ο Ράντκλιφ έλαβε το ποσό του £1 εκατομμυρίου για την ταινία, αν και ένιωθε πως για εκείνον, η αμοιβή «δεν ήταν το σημαντικό». Τα τρίδυμα Σάντερς εμφανίζονται στην ταινία ως Χάρι, όταν αυτός ήταν μωρό.
*Ρούπερτ Γκριντ ως Ρον Ουέσλι:Ο καλύτερος φίλος του Χάρι στο Χόγκουαρτς και ένα από τα νεαρότερα μέλη της οικογένειας μάγων Ουέσλι. Ως θαυμαστής των βιβλίων, ο Γκριντ αποφάσισε πως θα ήταν τέλειος για τον ρόλο «επειδή [έχει] κόκκινα μαλλιά». Έχοντας δει μια αναφορά στο *CBBC Newsround* που αφορούσε ακροάσεις για τον ρόλο, έστειλε ένα βίντεο στο οποίο ράπαρε σχετικά με το πόσο ευχόταν να πάρει τον ρόλο. Η προσπάθειά του ήταν επιτυχής, καθώς η υπεύθυνη ομάδα για τη διανομή ζήτησε να τον συναντήσει. 
*Έμμα Γουάτσον ως Ερμιόνη Γκρέιντζερ:Η άλλη καλύτερη φίλη του Χάρι και το μυαλό της παρέας. Ο καθηγητής θεάτρου της Γουάτσον έδωσε το όνομά της στους πράκτορες για το κάστινγκ της ταινίας και η Γουάτσον έπρεπε να περάσει από πέντε συνεντεύξεις πριν πάρει τον ρόλο. Αν και πήρε την ακρόασή της για τον ρόλο σοβαρά, η ίδια δήλωσε: «ποτέ δεν πίστεψα στα αλήθεια πως είχα οποιαδήποτε πιθανότητα να πάρω τον ρόλο». Οι παραγωγοί εντυπωσιάστηκαν με την αυτοπεποίθηση της Γουάτσον, η οποία κατάφερε να ξεπεράσει τα χιλιάδες άλλα κορίτσια που είχαν κάνει αίτηση για τον ρόλο.
*Τζον Κλιζ ως Σχεδόν Ακέφαλος Νικ: Το φάντασμα του κοιτώνα Γκρίφιντορ.
*Ρόμπι Κόλτρεϊν ως Ρούμπεους Χάγκριντ:Μισός γίγαντας και δασοφύλακας του Χόγκουαρτς. Ο Κόλτρεϊν ήταν ένας από τους δύο ηθοποιούς που η Ρόουλινγκ ήθελε περισσότερο για την ταινία, μαζί με την Σμιθ για τον ρόλο της ΜακΓκόναγκαλ. Ο Κόλτρεϊν, ο οποίος ήταν ήδη θαυμαστής των βιβλίων, προετοιμάστηκε για τον ρόλο συζητώντας με τη συγγραφέα το παρελθόν και το μέλλον του Χάγκριντ.
*Γουόργουικ Ντέιβις ως Φίλιους Φλίτγουικ: Ο καθηγητής των Ξορκιών και υπεύθυνος του κοιτώνα Ρέιβενκλο. Ο Ντέιβις υποδύεται δύο ακόμα ρόλους στην ταινία: τον επικεφαλής καλικάντζαρο στην τράπεζα Γκρίνγκοτς, ενώ χαρίζει και τη φωνή του στον καλικάντζαρο Γκρίπχουκ, τον οποίο όμως ενσαρκώνει ο Βερν Τρόιερ.
*Ρίτσαρντ Γκρίφιθς ως Βέρνον Ντάρσλι: Ο μαγκλ θείος του Χάρι.
*Ρίτσαρντ Χάρις ως Άλμπους Ντάμπλντορ: Ο Διευθυντής του Χόγκουαρτς κι ένας από τους πιο διάσημους και ισχυρούς μάγους όλων των εποχών. Ο Χάρις αρχικά απέρριψε τον ρόλο, αλλάζοντας τελικά την απόφασή του όταν η εγγονή του τού δήλωσε πως δεν θα του ξαναμιλούσε αν δεν δεχόταν να πάρει τη δουλειά.
*Ίαν Χαρτ ως Κουίρινους Κούιρελ:Ο τραυλός Καθηγητής της Άμυνας Εναντίον των Σκοτεινών Τεχνών στο Χόγκουαρτς. Ο Χαρτ χάρισε επίσης τη φωνή του στον Λόρδο Βόλντεμορτ. Ο Ρίτσαρντ Βρέμερ παρείχε τη φυσική μορφή του χαρακτήρα, ενώ τον ενσάρκωσε επίσης και σε μία flashback σκηνή, όπου ο Βόλντεμορτ εμφανίζεται ως μία φιγούρα με κουκούλα.
*Τζον Χερτ ως Κύριος Ολιβάντερ: Υψηλής εκτίμησης κατασκευαστής μαγικών ραβδιών και ιδιοκτήτης του καταστήματας Ollivanders.
*Άλαν Ρίκμαν ως Σέβερους Σνέιπ: Καθηγητής των Φίλτρων και υπεύθυνος του κοιτώνα Σλίθεριν.
*Φιόνα Σο ως Πετούνια Ντάρσλι: Η μαγκλ θεία του Χάρι.
*Μάγκι Σμιθ ως Μινέρβα ΜακΓκόναγκαλ: Αναπληρώτρια Διευθύντρια του Χόγκουαρτς, υπεύθυνη του κοιτώνα Γκρίφιντορ και Καθηγήτρια των Μεταμορφώσεων. Η Σμιθ ήταν μία από τους δύο ηθοποιούς που η Ρόουλινγκ ήθελε περισσότερο για την ταινία, μαζί με τον Κόλτρεϊν για τον ρόλο του Χάγκριντ.
*Τζούλι Γουόλτερς ως Μόλι Ουέσλι: Η μητέρα του Ρον. Δείχνει στον Χάρι πώς να περάσει στην Πλατφόρμα .

Επιπρόσθετα, η Ζόι Γουαναμέικερ εμφανίζεται ως Κυρία Χουτς, εκπαιδεύτρια πτήσεων με σκουπόξυλο του Χόγκουαρτς και διαιτητής του κουίντιτς, ενώ ο Τομ Φέλτον ενσαρκώνει τον Ντράκο Μαλφόι, έναν μαθητή του κοιτώνα του Σλίθεριν και αντίπαλο του Χάρι. Ο Χάρι Μέλινγκ υποδύεται τον Ντάντλι Ντάρσλι, τον μαγκλ ξάδελφο του Χάρι, και ο Ντέιβιντ Μπράντλεϊ εμφανίζεται ως Άργκους Φιλτς, επιστάτης του Χόγκουαρτς. Οι Μάθιου Λιούις, Ντέβον Μουράι και Άλφρεντ Ένοχ υποδύονται τους Νέβιλ Λονγκμπότομ, Σίμους Φίνιγκαν και Ντιν Τόμας αντίστοιχα, τρεις πρωτοετείς μαθητές που κατατάσσονται στο Γκρίφιντορ, οι Τζέιμς και Όλιβερ Φελπς ενσαρκώνουν τα δίδυμα αδέλφια του Ρον, Φρεντ και Τζορτζ Ουέσλι, ενώ ο Κρις Ράνκιν εμφανίζεται ως ο άλλος αδελφός Ουέσλι, Πέρσι, αριστούχος του Γκρίφιντορ, και η Μπόνι Ράιτ ως η αδελφή Ουέσλι, Τζίνι. Ο Σον Μπίγκερσταφ υποδύεται τον Όλιβερ Γουντ, τον Φύλακα της ομάδας κουίντιτς του Γκρίφιντορ, οι Τζέιμι Γουάιλετ και Τζόσουα Χέρντμαν υποδύονται τους Κράμπε και Γκόιλ, τα τσιράκια του Μάλφοϊ και ο Λέσλι Φίλιπς χαρίζει τη φωνή του στο Καπέλο Επιλογής. Ο Ντέρεκ Ντίνμαν υποδύεται τον Τομ, τον ξενοδόχο του Ραγισμένου Τσουκαλιού, και η Ελίζαμπεθ Σπριγκς εμφανίζεται ως η Χοντρή Κυρία, ένας πίνακας στο Χόγκουαρτς.

## Παραγωγή
### Ανάπτυξη
Το 1997, ο παραγωγός Ντέιβιντ Χέιμαν έψαχνε για ένα παιδικό βιβλίο, το οποίο μπορούσε να μεταφερθεί με επιτυχία στον κινηματογράφο. Στο μυαλό του είχε να αναλάβει την παραγωγή του μυθιστορήματος *The Ogre Downstairs* της Νταϊάνα Γουάιν Τζόουνς, αλλά τα σχέδιά του δεν ευδοκίμησαν. Το προσωπικό της εταιρίας του, Heyday Films, του πρότεινε το βιβλίο *[[Ο Χάρι Πότερ και η Φιλοσοφική Λίθος]]*, για το οποίο η βοηθός του Χέιμαν θεωρούσε πως θα ήταν μία «έξυπνη ιδέα». Ο Χέιμαν παρουσίασε την ιδέα του στην εταιρία Warner Bros. και, το 1999, η Ρόουλινγκ πούλησε στην εταιρία τα δικαιώματα των τεσσάρων πρώτων βιβλίων *Χάρι Πότερ* για 1 εκατομμύριο λίρες. Η Ρόουλινγκ είχε ως απαίτηση οι πρωταγωνιστές των ταινιών να είναι αυστηρά Βρετανοί ή Ιρλανδοί, με τη δεύτερη περίπτωση να καλύπτουν οι Ρίτσαρντ Χάρις ως Ντάμπλντορ και Φιόνα Σο ως Πετούνια Ντάρσλι. Ο κανόνας αυτός μπορούσε να σπάσει μόνο όπου ήταν απαραίτητα αναγκαίο, όπως στην περίπτωση της τέταρτης ταινίας *[[Ο Χάρι Πότερ και το Κύπελλο της Φωτιάς (ταινία)|Ο Χάρι Πότερ και το Κύπελλο της Φωτιάς]]* (2005), όπου στο βιβλίο όπου κάποιοι χαρακτήρες κατάγονται από τη Γαλλία και την Ανατολική Ευρώπη. Αρχικά, η Ρόουλινγκ ήταν διστακτική στο να πουλήσει τα δικαιώματα, επειδή δεν «ήθελε να παραδώσει τον πλήρη έλεγχο της ιστορίας» πουλώντας τα δικαιώματα των χαρακτήρων, κάτι που θα έδινε τη δυνατότητα στη Warner Bros. να φτιάξει τις συνέχειες χωρίς να έχει στα χέρια της το πρωταρχικό υλικό από τα υπόλοιπα βιβλία (μέχρι τότε, είχαν κυκλοφορήσει μόνο τα τέσσερα βιβλία).

Αν και ο Στίβεν Σπίλμπεργκ βρισκόταν σε διαπραγματεύσεις για να σκηνοθετήσει την ταινία, τελικά απέρριψε την προσφορά. Σύμφωνα με δημοσιεύματα, ο Σπίλμπεργκ ήθελε να προσαρμόσει το βιβλίο στον κινηματογράφο ως ταινία κινουμένων σχεδίων, με τον Αμερικανό ηθοποιό Χάλεϊ Τζόελ Όσμεντ να δανείζει τη φωνή του στον Χάρι Πότερ, ή να φτιάξει μία ταινία στην οποία θα ενσωμάτωνε και στοιχεία από τα επόμενα βιβλία. Ο Σπίλμπεργκ υποστήριξε ότι, κατά τη δική του άποψη, ήταν «σαν να πυροβολούσες πάπιες σε ανοικτό πεδίο. Είναι απλά σαν ένα κάρφωμα. Σαν να κάνεις ανάληψη ενός δισεκατομμυρίου δολαρίων και απλά να τα καταθέσεις στον προσωπικό σου λογαριασμό. Δεν υπάρχει καμία πρόκληση». Η Ρόουλινγκ δήλωσε πως η ίδια δεν έπαιξε κανένα ρόλο στην επιλογή των σκηνοθετών των ταινιών και πως «οποιοσδήποτε πιστεύει πως θα μπορούσα να θέσω (ή θα έθετα) βέτο στον Σπίλμπεργκ, θα πρέπει να είναι τρελός». Ο Χέιμαν θυμάται πως ο Σπίλμπεργκ, εκείνη την περίοδο, προτίμησε να σκηνοθετήσει την ταινία *[[Α.Ι. Τεχνητή Νοημοσύνη]]*, αντί της ταινίας *Χάρι Πότερ*.

Μετά την αποχώρηση του Σπίλμπεργκ, ξεκίνησαν διαπραγματεύσεις με άλλους σκηνοθέτες, συμπεριλαμβανομένων των Κρις Κολόμπους, Τέρι Γκίλιαμ, Τζόναθαν Ντέμι, Μάικ Νιούελ (ο οποίος θα σκηνοθετούσε αργότερα την τέταρτη ταινία), Άλαν Πάρκερ, Βόλφγκανγκ Πέτερσεν, Ρομπ Ράινερ, Άιβαν Ράιτμαν, Τιμ Ρόμπινς, Μπραντ Σίλμπερλινγκ, Μ. Νάιτ Σιάμαλαν και Πίτερ Γουέαρ. Οι Πέτερσεν και Ράινερ αποχώρησαν από τη διεκδίκηση της σκηνοθεσίας τον Μάρτιο του 2000 και, εκείνη τη στιγμή, η λίστα των υποψηφίων είχε περιοριστεί στους Σίλμπερλινγκ, Κολόμπους, Πάρκερ και Γκίλιαμ. Από αυτούς, πρώτη επιλογή για την Ρόουλινγκ ήταν ο Γκίλιαμ, αλλά η Warner Bros. επέλεξε τον Κολόμπους, αναφερόμενοι στη δουλειά του σε άλλες οικογενειακές ταινίες όπως οι *[[Μόνος στο Σπίτι]]* (1990) και *[[Η Κυρία Ντάουτφαϊερ]]* (1993), οι οποίες επηρέασαν την απόφασή τους. Ο Κολόμπους έγινε θαυμαστής των βιβλίων όταν η κόρη του τον έπεισε να διαβάσει τα πρώτα τρία βιβλία της σειράς, κάτι που τον οδήγησε να καλέσει τον ατζέντη του και να του ζητήσει να διευθετήσει μία συνάντηση με τη Warner Bros., για να σκηνοθετήσει την ταινία. Όταν ο ατζέντης του τού είπε πως τουλάχιστον άλλοι 25 σκηνοθέτες ήταν πρόθυμοι να σκηνοθετήσουν την ταινία, ο Κολόμπους ζήτησε από τον ατζέντη του να διασφαλίσει η δική του συνάντηση να είναι η τελευταία, έτσι ώστε να μπορέσει να αφήσει μία «μόνιμη εντύπωση» στους υπευθύνους και να είναι «το πιο φρέσκο πρόσωπο στη μνήμη τους». Κατά τη διάρκεια των δύο εβδομάδων αναμονής, ο Κολόμπους έγραψε μία εκδοχή 130 σελίδων του σεναρίου, για να εξηγήσει το όραμά του για τον τόνο της ταινίας. Τη μέρα της συνάντησης με τα στελέχη της Warner Bros., ο Κολόμπους έδωσε έναν «παθιασμένο λόγο 45 λεπτών» και τους παρουσίασε το σενάριό του. Εβδομάδες αργότερα, το στούντιο τον ειδοποίησε πως πήρε τη δουλειά και του είπαν να πάει στη Σκωτία για να συναντήσει από κοντά τους Ρόουλινγκ και Χέιμαν. Για δύο ώρες, ο Κολόμπους παρουσίαζε το όραμά του για την ταινία, δηλώνοντας πως ήθελε οι σκηνές των μαγκλ «να είναι ζοφερές και θλιβερές», αλλά αυτές που θα τοποθετούνταν στον κόσμο των μάγων, «να είναι γεμάτες χρώμα, ευχάριστη διάθεση και λεπτομερείς». Άντλησε έμπνευση από τις προσαρμογές των ταινιών *[[Μεγάλες Προσδοκίες (ταινία, 1946)|Μεγάλες Προσδοκίες]]* (1946) και *[[Όλιβερ Τουίστ (ταινία, 1948)|Όλιβερ Τουίστ]]* (1948) του Ντέιβιντ Λην, ελπίζοντας να χρησιμοποιήσει «αυτού του είδους το σκοτάδι, αυτού του είδους την αιχμηρότητα, αυτή την ποιότητα στη φωτογραφία», ενώ επιπλέον έμπνευση άντλησε απο τον σχεδιασμό χρωμάτων στις ταινίες *[[Όλιβερ! (ταινία)|Όλιβερ!]]* (1968) και *[[Ο Νονός (ταινία)|Ο Νονός]]* (1972).

Ο Στιβ Κλοβς επιλέχτηκε για να γράψει το σενάριο. Περιέγραψε την προσαρμογή του βιβλίου ως «δύσκολη», καθώς το βιβλίο «δεν προσφερόταν τόσο πολύ για προσαρμογή, όπως τα δύο επόμενα». Ο Κλοβς λάμβανε συχνά συνόψεις βιβλίων που προτείνονταν για προσαρμογή από τη Warner Bros., τα οποία δεν είχε «διαβάσει σχεδόν ποτέ», αλλά αυτό του *Χάρι Πότερ* ξεχώρισε στα μάτια του. Πήγε και αγόρασε το βιβλίο και έγινε αμέσως θαυμαστής της σειράς. Μιλώντας με τη Warner Bros., ο Κλοβς δήλωσε πως η ταινία έπρεπε να είναι Βρετανική και να παραμείνει αληθινή στους χαρακτήρες της ιστορίας. Στην πρώτη του συνάντηση με τη Ρόουλινγκ ήταν αγχωμένος, καθώς δεν ήθελε εκείνη να πιστεύει πως θα «κατέστρεφε το μωρό της». Η Ρόουλινγκ παραδέχτηκε πως «[ήταν] πραγματικά έτοιμη να [μισήσει] αυτόν τον Στιβ Κλόουβς», αλλά ενθυμούμενη την πρώτη συνάντηση μαζί του, ανέφερε: «Την πρώτη φορά που τον συνάντησα, μου είπε: 'Ξέρεις ποιος είναι ο αγαπημένος μου χαρακτήρας;'. Και σκέφτηκα 'Θα πει τον Ρον. Το ξέρω ότι θα πει τον Ρον'. Αλλά είπε 'Ερμιόνη'. Και έλιωσα». Η Ρόουλινγκ είχε μεγάλο δημιουργικό έλεγχο πάνω στην ταινία κατά τη διάρκεια της παραγωγής, μία συμφωνία που δεν ενοχλούσε τον Κολόμπους.

Αρχικά, η Warner Bros. σχεδίαζε να κυκλοφορήσει την ταινία το Σαββατοκύριακο της 4ης Ιουλίου 2001, κάτι που δημιούργησε ένα πολύ στενό παράθυρο παραγωγής και που είχε οδηγήσει αρκετούς σκηνοθέτες να αποσυρθούν από τη διεκδίκηση της σκηνοθεσίας. Εξαιτίας χρονικών περιορισμών, η ημερομηνία κυκλοφορίας τελικά άλλαξε για τις 16 Νοεμβρίου 2001.

### Διανομή ρόλων
Η Ρόουλινγκ επέμενε τα μέλη του καστ να είναι Βρετανοί. Ο Σούσι Φίγκις προσλήφθηκε ως υπεύθυνη κάστινγκ, δουλεύοντας μαζί με τον Κολόμπους και τη Ρόουλινγκ στις ακροάσεις για τους τρεις πρωταγωνιστικούς ρόλους των Χάρι, Ρον και Ερμιόνη. Για τους τρεις πρωταγωνιστικούς ρόλους έγινε κάλεσμα ανοικτών ακροάσεων, όπου εξετάζονταν μόνο παιδιά Βρετανοί. Οι βασικές ακροάσεις χωρίστηκαν σε τρία μέρη, με τα παιδιά που συμμετείχαν να πρέπει να διαβάσουν μία σελίδα από το βιβλίο, έπειτα να αυτοσχεδιάσουν μία σκηνή από την άφιξη των μαθητών στο Χόγκουαρτς και, τέλος, να διαβάσουν αρκετές σελίδες από το σενάριο μπροστά στον Κολόμπους. Στις ακροάσεις χρησιμοποιήθηκαν επίσης σκηνές από το σενάριο της ταινίας *Young Sherlock Holmes* (1985) του Κολόμπους. Στις 11 Ιουλίου 2000, η Φίγκις εγκατέλειψε την παραγωγή, διαμαρτυρόμενη πως ο Κολόμπους δεν θεωρούσε κανένα παιδί «άξιο» από τα χιλιάδες που πέρασαν από ακρόαση. Μέχρι τον Αύγουστο του 2000, οι Άλαν Ρίκμαν και Ρίτσαρντ Χάρις βρίσκονταν στις τελικές συζητήσεις για τους ρόλους των Σέβερους Σνέιπ και Άλμπους Ντάμπλντορ, αντίστοιχα, κι έναν μήνα αργότερα επιβεβαιώθηκε η συμμετοχή τους. Η αρχική επιλογή για τον ρόλο του Σνέιπ ήταν ο Τιμ Ροθ, ο οποίος όμως απέρριψε τον ρόλο για να συμμετάσχει στην ταινία *[[Ο Πλανήτης των Πιθήκων (ταινία, 2001)|Ο Πλανήτης των Πιθήκων]]* (2001). Στις 14 Αυγούστου, οι αγαπημένοι της Ρόουλινγκ, Μάγκι Σμιθ και Ρόμπι Κόλτρεϊν, προσλήφθηκαν για τους ρόλους των Μινέρβα ΜακΓκόναγκαλ και Ρούμπεους Χάγκριντ, αντίστοιχα. Σύμφωνα με τη Φίγκις, ο Ρόμπιν Ουίλιαμς ενδιαφερόταν να συμμετάσχει στην ταινία, αλλά απορρίφθηκε για τον ρόλο του Χάγκριντ εξαιτίας του «αυστηρού κανόνα περί μόνο Βρετανών και Ιρλανδών για το καστ», έναν κανόνα τον οποίο ο Κολόμπους ήταν αποφασισμένος να διατηρήσει.

Στις 21 Αυγούστου 2000, ο Ντάνιελ Ράντκλιφ και οι πρωτοεμφανιζόμενοι Ρούπερτ Γκριντ και Έμμα Γουάτσον επιλέχθηκαν για τους ρόλους των Χάρι Πότερ, Ρον Ουέσλι και Ερμιόνη Γκρέιντζερ, αντίστοιχα. Οι Τομ Φέλτον (ο οποίος τελικά προσλήφθηκε για τον ρόλο του Ντράκο Μαλφόι), Λίαμ Άικεν και Γουίλιαμ Μόσλι, ο οποίος μετέπειτα επιλέχθηκε για τον ρόλο του Πίτερ Πέβενσι στη σειρά ταινιών *[[Το Χρονικό της Νάρνια (σειρά ταινιών)|Το Χρονικό της Νάρνια]]*, είχαν επίσης περάσει από ακρόαση για τον ρόλο του Χάρι Πότερ. Η Χάτι Τζόουνς, η οποία πρωταγωνιστούσε στην ταινία *Madeline* (1998), βρισκόταν ανάμεσα στις επιλογές για τον ρόλο της Ερμιόνης Γκρέιντζερ και είχε περάσει από ακρόαση δίπλα στη Γουάτσον, αλλά στην πορεία θεωρήθηκε ξεπερασμένη. Ο Τόμας Μπρόντι-Σάνγκστερ πέρασε από ακρόαση για τον ρόλο του Ρον Ουέσλι, αλλά απορρίφθηκε. Τον Νοέμβριο του 2000, οι Τζούλι Γουόλτερς και Τζον Κλιζ προστέθηκαν στο καστ, για τους ρόλους των Μόλι Ουέσλι και Σχεδόν Ακέφαλου Νικ, αντίστοιχα. Ο Ντέιβιντ Θιούλις, ο οποίος αργότερα προσλήφθηκε για τον ρόλο του Ρέμους Λούπιν στην ταινία *[[Ο Χάρι Πότερ και ο Αιχμάλωτος του Αζκαμπάν (ταινία)|Ο Χάρι Πότερ και ο Αιχμάλωτος του Αζκαμπάν]]*, είχε περάσει από ακρόαση για τον ρόλο του Κουίρελ. Επίσης, είχε προταθεί στην Τζ. Κ. Ρόουλινγκ, τη συγγραφέα των βιβλίων, να ενσαρκώσει την Λίλι Έβανς, τη μητέρα του Χάρι Πότερ, αλλά απέρριψε την πρόταση κι έτσι προσλήφθηκε για τον ρόλο η Τζεραλντίν Σόμερβιλ.

### Γυρίσματα

Δύο στελέχη της Βρετανικής κινηματογραφικής βιομηχανίας ζήτησαν να γυριστεί η ταινία στο Ηνωμένο Βασίλειο, προσφέροντας τη βοήθειά τους στη διασφάλιση τοποθεσιών για τα γυρίσματα, στη χρήση των Leavesden Film Studios, καθώς επίσης και στην αλλαγή της νομοθεσίας περί παιδικής εργασίας στο Ηνωμένο Βασίλειο (προσθέτοντας έναν μικρό αριθμό ωρών εργασίας ανά εβδομάδα και καθιστώντας πιο ευέλικτο το χρονοδιάγραμμα των μαθημάτων στον χώρο των γυρισμάτων). Η Warner Bros. αποδέχτηκε την πρότασή τους. Τα γυρίσματα ξεκίνησαν στις 29 Σεπτεμβρίου 2000 στα Leavesden Film Studios. Στις 2 Οκτωβρίου 2000, γυρίσματα έλαβαν χώρα στον σιδηροδρομικό σταθμό Γκόθλαντ στο Βόρειο Γιόρκσιαρ. Ο Καθεδρικός του Κάντερμπερι και το Κάστρο Ίνβεραϊλορτ στη Σκωτία ακούγονταν έντονα ως πιθανές τοποθεσίες για το Χόγκουαρτς, όμως ο Καθεθρικός του Κάντερμπερι απέρριψε την πρόταση της Warner Bros. λόγω ανησυχιών για το «παγανιστικό» θέμα της ταινίας. Τελικά, το Κάστρο Άνικ και ο Καθεδρικός του Γκλόστερ επιλέχθηκαν ως οι βασικές τοποθεσίες για το Χόγκουαρτς, με μερικές σκηνές να γυρίζονται επίσης στο Σχολείο Χάροου. Για μία περίοδο δύο εβδομάδων, σκηνές του Χόγκουαρτς που περιλάμβαναν λήψεις των διαδρόμων και σκηνές σε μερικές τάξεις, γυρίστηκαν στον Καθεδρικό του Ντάραμ. Το Σχολείο Ντιβίνιτι, μέρος του Πανεπιστημίου της Οξφόρδης, και η Βιβλιοθήκη του Δούκα Χάμφρεϊ, μέρος της Μποντλιανής Βιβλιοθήκης, χρησιμοποιήθηκαν ως το ιατρείο και η βιβλιοθήκη του Χόγκουαρτς, αντίστοιχα. Τα γυρίσματα της Οδού Πριβέτ έλαβαν χώρα στον δρόμο Πίκετ Ποστ Κλόουζ της πόλης Βράκνελ, στην κομητεία Μπέρκσαϊρ. Αν και τα γυρίσματα εκεί ήταν προγραμματισμένα να διαρκέσουν μία μόνο μέρα, τελικά διήρκησαν δύο, με αποτέλεσμα η αμοιβή των κατοίκων της περιοχής που παραχώρησαν τα σπίτια τους να λάβει αντίστοιχη αύξηση. Για όλες τις μετέπειτα ταινίες, οι σκηνές στην Οδό Πριβέτ γυρίστηκαν σε κατασκευασμένο σκηνικό στα Leavesden Film Studios, κάτι το οποίο αποδείχθηκε φθηνότερο από το να γίνονται εξωτερικά γυρίσματα σε συγκεκριμένη τοποθεσία. Το κτίριο της Ύπατης Αρμοστείας της Αυστραλίας στο Λονδίνο επιλέχθηκε ως η τοποθεσία για την Τράπεζα Γκρίνγκοτς, ενώ το Κράιστ Τσερτς στην Οξφόρδη, εξυπηρέτησε ως το δωμάτιο με τα τρόπαια στο Χόγκουαρτς. Ο ζωολογικός κήπους του Λονδίνου χρησιμοποιήθηκε για το γύρισμα της σκηνής όπου ο Χάρι απελευθερώνει καταλάθος ένα φίδι εναντίον του Ντάντλι. Ο σιδηροδρομικός σταθμός Κινγκ Κρος, επίσης παραχωρήθηκε για τα γυρίσματα των σκηνών σε αυτόν, όπως αναφέρονται και στα βιβλία. Τα γυρίσματα ολοκληρώθηκαν στις 23 Μαρτίου 2001, ενώ ολόκληρη η παραγωγή ολοκληρώθηκε τον Ιούλιο της ίδιας χρονιάς.

Επειδή στην Αμερικανική αγορά η ταινία κυκλοφόρησε με διαφορετικό τίτλο, όλες οι σκηνές στις οποίες αναφέρεται ονομαστικά η φιλοσοφική λίθος, έπρεπε να γυριστούν δύο φορές• μία όπου οι πρωταγωνιστές έλεγαν «φιλοσοφική» και μία όπου έλεγαν «μαγική». Τα παιδιά εργάζονταν για τέσσερις ώρες και στη συνέχεια, για τρεις ώρες, παρακολουθούσαν κι έκαναν τα μαθήματά τους, ενώ τους άρεσαν οι ψεύτικοι τραυματισμοί στο πρόσωπο που τους έφτιαχνε το τμήμα του μακιγιάζ. Αρχικά, ο Ράντκλιφ προοριζόταν να φοράει πράσινους φακούς επαφής, καθώς τα δικά του μάτια είναι γαλάζια, ενώ του Χάρι είναι πράσινα, αλλά οι φακοί του προκαλούσαν ακραίο ερεθισμό. Έτσι, κατόπιν συνεννόησης με την Ρόουλινγκ, συμφωνήθηκε πως ο Χάρι θα μπορούσε να έχει γαλάζια, αντί πράσινα μάτια.

Η ατμομηχανή που χρησιμοποιήθηκε στην ταινία ως το τρένο Χόγκουαρτς Εξπρές ήταν το μοντέλο GWR 4900 Class 5972 *Olton Hall*, αν και αρχικά δεν ήταν αυτή η πρώτη επιλογή για την αναπαράσταση του τρένου Χόγκουαρτς Εξπρές. Για να προωθήσει τα βιβλία, η σιδηροδρομική εταιρία Southern Railway ξαναέβαψε και μετονόμασε προσωρινά την ατμομηχανή 34027 *Taw Valley*, η οποία όμως απορρίφθηκε από τον σκηνοθέτη Κρις Κολόμπους, καθώς έδειχνε 'υπερβολικά σύγχρονη' για την ταινία.

### Σχεδιασμός και ειδικά εφέ
Η Τζουντιάνα Μακόβσκι ήταν η επικεφαλής σχεδιάστρια των κοστουμιών της ταινίας. Επανασχεδίασε τις στολές του Κουίντιτς, παρόλο που αρχικά σκόπευε να χρησιμοποιήσει τις στολές που απεικονίζονταν στο εξώφυλλο της Αμερικανικής έκδοσης του βιβλίου, αλλά τις θεώρησε «ένα χάος». Αντ' αυτού, έντυσε τους παίκτες του Κουίντιτς με «preppie πουλόβερ, παντελόνια ξιφασκίας του 19ου αιώνα και προστατευτικούς βραχίονες». Ο επικεφαλής σχεδιασμού παραγωγής, Στιούαρτ Κρεγκ, έστησε το σκηνικό στα Leavesden Studios, συμπεριλαμβάνοντας το Μεγάλο Τοίχος του Χόγκουαρτς, βασίζοντας τον σχεδιασμό του σε πολλούς Αγγλικούς καθεδρικούς ναούς. Αν και αρχικά τους ζητήθηκε να χρησιμοποιηθεί ένας ήδη υπάρχον δρόμος για τις σκηνές στη Διαγώνιο Αλέα, ο Κρεγκ αποφάσισε να στήσει το δικό του σκηνικό, εμπεριέχοντας σε αυτό Τυδωριανή και Γεωργιανή αρχιτεκτονική, καθώς και αρχιτεκτονική της περιόδου της Βασίλισσας Άννας.

Ο Κολόμπους σχεδίαζε αρχικά να χρησιμοποιήσει τόσο την τεχνική των animatronics, όσο και CGI εικονογράφηση για τη δημιουργία μαγικών πλασμάτων, συμπεριλαμβανομένου και του Φλάφι. Ο Νικ Ντάντμαν, ο οποίος εργάστηκε πάνω στην ταινία *[[Star Wars: Επεισόδιο I - Η Αόρατη Απειλή]]*, ανέλαβε τη δημιουργία των προσθετικών που χρειάζονταν, με την εταιρία Jim Henson's Creature Shop να παρέχει τα εφέ των πλασμάτων. Ο Τζον Κόπινγκερ δήλωσε πως τα μαγικά πλάσματα που χρειάζονταν να δημιουργηθούν, έπρεπε να σχεδιαστούν πολλές φορές. Η ταινία εμπεριέχει κοντά στα 600 πλάνα ειδικών εφέ, τα οποία έφτιαξαν διάφορες εταιρίες. Η Industrial Light & Magic δημιούργησε το πρόσωπο του Λόρδου Βόλντεμορτ στο πίσω μέρος του κεφαλιού του Κουίρελ, η Rhythm & Hues εικονογράφησε τον Νόρμπερτ (το μωρό δράκο του Χάγκριντ) και η Sony Pictures Imageworks δημιούργησε τις σκηνές του Κουίντιτς.

### Μουσική

Ο Τζον Γουίλιαμς επιλέχθηκε για να συνθέσει τη μουσική της ταινίας, έχοντας συνεργαστεί και στο παρελθόν με τον Κολόμπους στις ταινίες *[[Μόνος στο Σπίτι]]* και *[[Μόνος στο Σπίτι 2: Χαμένος στη Νέα Υόρκη]]*. Ο Γουίλιαμς συνέθεσε τη μουσική στα σπίτια του στο Λος Άντζελες και στο Τάνγκλγουντ, πριν κάνει την ηχογράφηση στο Λονδίνο, τον Σεπτέμβριο του 2001. Ο Γουίλιαμς διατήρησε στο τελικό αποτέλεσμα της σύνθεσής του για την ταινία το θέμα με τον τίτλο «Hedwig's Theme», καθώς «έμοιαζε να αρέσει σε όλους», και τελικά έγινε ένα από τα επαναλαμβανόμενα θέματα καθ'όλη τη διάρκεια της σειράς των ταινιών. Ο Τζέιμς Χόρνερ ήταν η πρώτη επιλογή ως συνθέτης της μουσικής της ταινίας, αλλά απέρριψε την προσφορά.

## Διαφορές από το βιβλίο

Ο Κολόμπους συμβουλευόταν επανειλημμένα την Τζ. Κ. Ρόουλινγκ για να βεβαιωθεί ότι απέδιδε σωστά τις μικρές λεπτομέρειες. Ο Κλοβς χαρακτήρισε την ταινία ως «πραγματικά πιστή» στο βιβλίο. Οι διάλογοι τους οποίους πρόσθεσε σε αυτήν, είχαν την έγκριση της Ρόουλινγκ. Μία από τις ατάκες που συμπεριέλαβε αρχικά στο σενάριο, έπρεπε να αφαιρεθεί από αυτό αφού η Ρόουλινγκ τού είπε πως θα ερχόταν σε άμεση αντίθεση με ένα γεγονός που θα συνέβαινε στο τότε ακυκλοφόρητο βιβλίο *[[Ο Χάρι Πότερ και το Τάγμα του Φοίνικα]]*.

Αρκετοί δευτερεύοντες χαρακτήρες έχουν αφαιρεθεί από την κινηματογραφική εκδοχή, με την πιο εμφανή αφαίρεση αυτή του Πιβς, του ταραχοποιού φαντάσματος της σχολής. Ο ηθοποιός Ρικ Μάγιαλ προσλήφθηκε για τον συγκεκριμένο ρόλο, αλλά οι σκηνές του κόπηκαν από την ταινία και δεν κυκλοφόρησαν ποτέ. Η αφήγηση του πρώτου κεφαλαίου από την οπτική των Βέρνον και Πετούνια Ντάρσλι, επίσης απουσιάζει από την ταινία. Η πρώτη συνάντηση των Χάρι και Ντράκο στο μαγαζί της Μαντάμ Μάλκιν και η «μονομαχία» των δυο τους τα μεσάνυχτα, δεν υπάρχουν στην ταινία. Στην ταινία, την ευθύνη για την απομάκρυνση του Νόμπερτ αναλαμβάνει ο Ντάμπλντορ, ενώ στο βιβλίο ο Χάρι και η Ερμιόνη είναι αυτοί που τον παραδίδουν στους φίλους του Τσάρλι Γουέσλι για να τον μεταφέρουν στη Ρουμανία. Αυτό κατέστησε αναγκαία και την αλλαγή της πλοκής που αφορούσε την τιμωρία των μαθητών: στο βιβλίο, ο Φιλτς πιάνει τον Χάρι και την Ερμιόνη καθώς φεύγουν από τον Πύργο της Αστρονομίας και τους βάζει τιμωρία, μαζί με τους Νέβιλ και Μαλφόι, ενώ στην ταινία, οι τρεις πρωταγωνιστές τιμωρούνται όταν ο Μαλφόι τους βλέπει στην καλύβα του Χάγκριντ αργά το βράδυ και το λέει στην ΜακΓκόναγκαλ. Σύμφωνα με τον Κλοβς, αυτό ήταν «ένα σημείο του βιβλίου που [η Ρόουλινγκ] θεώρησε πως εύκολα μπορούσε να αλλαχθεί». Το γήπεδο του Κουίντιτς αλλάζει από παραδοσιακό στάδιο σε ανοιχτό γήπεδο, περιτριγυρισμένο από πύργους θεατών.

Το χρονολόγιο του βιβλίου δεν επιβάλλεται στην ταινία. Στο βιβλίο, τα ενδέκατα γενέθλια του Χάρι είναι το 1991. Στο σκηνικό της ταινίας στην Οδό Πριβέτ 4, τα πιστοποιητικά του Ντάντλι από το δημοτικό φέρουν τη χρονιά 2001.

## Διανομή
### Προώθηση
Η πρώτη αφίσα της ταινίας κυκλοφόρησε την 1η Δεκεμβρίου 2000. Στις 2 Μαρτίου, κυκλοφόρησε το πρώτο τρέιλερ μέσω δορυφόρου και έπειτα, έκανε το ντεμπούτο του στις αίθουσες μαζί με την κυκλοφορία της ταινίας *[[Σποτ]]*. Ένα βιντεοπαιχνίδι, το οποίο βασιζόταν στην ταινία και ήταν συμβατό με αρκετές κονσόλες, κυκλοφόρησε στις 15 Νοεμβρίου 2001 από την εταιρία Electronic Arts. Το 2003, κυκλοφόρησε μία παραλλαγή του παιχνιδιού για τις κονσόλες GameCube, PlayStation 2 και Xbox. Η εταιρία Mattel κέρδισε τα δικαιώματα παραγωγής παιχνιδιών που βασίζονταν στην ταινία, τα οποία θα πωλούνταν αποκλειστικά μέσω των καταστημάτων της Warner Brothers. Η εταιρία Hasbro επίσης παρήγαγε εμπορικά προϊόντα βασισμένα στην ταινία, συμπεριλαμβανομένων και προϊόντων ζαχαροπλαστικής. Η Warner Bros. υπέγραψε συμφωνία αξίας $150εκατομμυρίων με την Coca-Cola με σκοπό την προώθηση της ταινίας, αν και κάποιοι δέσμευσαν τη συμφωνία στα $40-$50 εκατομμύρια παγκοσμίως για την ταινία. Η εταιρία Lego παρήγαγε μία σειρά σκηνικών, βασισμένων στα κτίρια και στις σκηνές της ταινίας, καθώς επίσης και το βιντεοπαιχνίδι *Lego Creator: Harry Potter*.

### Κινηματογραφική κυκλοφορία
Η ταινία *Ο Χάρι Πότερ και η Φιλοσοφική Λίθος* έκανε την παγκόσμια πρεμιέρα της στο Odeon Luxe Leicester Square στο Λονδίνο στις 4 Νοεμβρίου 2001, με το κτίριο του κινηματογράφου να αναμορφώνεται, ώστε να μοιάζει στο Χόγκουαρτς.

Οι πρώτες ανεπίσημες προβολές της ταινίας έλαβαν χώρα στο Ηνωμένο Βασίλειο στις 10 και 11 Νοεμβρίου 2001, σε 1137 οθόνες σε 491 αίθουσες, με τις επίσημες προβολές να αρχίζουν στις 16 Νοεμβρίου 2001 σε 1168 οθόνες σε 507 αίθουσες σε Ηνωμένο Βασίλειο και Ιρλανδία και σε 3672 αίθουσες σε Ηνωμένες Πολιτείες και Καναδά. Για τη στιγμή της κυκλοφορίας της, ήταν η ευρύτερη κυκλοφορία ταινίας σε Ηνωμένο Βασίλειο και Ηνωμένες Πολιτείες.

### Home media
Η ταινία *Ο Χάρι Πότερ και η Φιλοσοφική Λίθος* κυκλοφόρησε για πρώτη φορά σε VHS και DVD στις 11 Μαΐου 2002 στο Ηνωμένο Βασίλειο και στις 28 Μαΐου 2002 στις Ηνωμένες Πολιτείες. Μεταξύ Μαΐου και Ιουνίου 2002, η ταινία πώλησε 10 εκατομμύρια αντίτυπα, εκ των οποίων σχεδόν το 60% ήταν πωλήσεις DVD. Έφτασε τα $19.1 εκατομμύρια σε ενοικιάσεις, ξεπερνώντας την ταινία *[[Οι Μαχητές των Δρόμων]]*, η οποία κατείχε το ρεκόρ των περισσότερων ενοικιάσεων σε DVD. Αυτό το ρεκόρ ξεπεράστηκε τον Ιανουάριο του 2003 από την ταινία *[[Χωρίς Ταυτότητα (ταινία, 2002)|Χωρίς Ταυτότητα]]*.

Τον Δεκέμβριο του 2009, κυκλοφόρησε μία «Απόλυτη Εκδοχή» 4 δίσκων όπου εφτά λεπτά κομμένων σκηνών προστέθηκαν πίσω στην ταινία, ενώ συμπεριλάμβανε και το ειδικό ένθετο *Creating the World of Harry Potter Part 1: The Magic Begins* (ελεύθερη μετάφραση: *Δημιουργώντας τον κόσμο του Χάρι Πότερ Μέρος 1: Η Μαγεία Αρχίζει*), καθώς κι ένα βιβλιάριο 48 σελίδων με σκληρό εξώφυλλο. Η εκτεταμένη εκδοχή της ταινίας έχει διάρκεια περίπου 159 λεπτά και είχε ήδη προβληθεί προηγουμένως κατά τη διάρκεια ειδικών προβολών στην τηλεόραση. Η ταινία επανακυκλοφόρησε σε DVD ως μέρος της ολοκληρωμένης συλλογής οκτώ δίσκων, *Harry Potter: The Complete 8-Film Collection* (ελεύθερη μετάφραση: *Χάρι Πότερ: Η Ολοκληρωμένη Συλλογή 8 Ταινιών*) τον Νοέμβριο του 2011 και σε Blu-ray ως μέρος της *Hogwarts Collection* (ελεύθερη μετάφραση: *Συλλογή του Χόγκουαρτς*) 31 δίσκων τον Απρίλιο του 2014. Κυκλοφόρησε επίσης σε UHD Blu-ray ως μέρος της *Harry Potter: 8-Film Collection* (ελεύθερη μετάφραση: *Χάρι Πόττερ: Συλλογή 8 Ταινιών*) 16 δίσκων τον Νοέμβριο του 2017.

## Υποδοχή
### Box office
Στο Ηνωμένο Βασίλειο και στην Ιρλανδία, η ταινία *Ο Χάρι Πότερ και η Φιλοσοφική Λίθος* κατά τη διάρκεια της πρώτης μέρας των ανεπίσημων προβολών της, έσπασε ρεκόρ εισπράξεων μίας μέρας φτάνοντας τα £3.6 εκατομμύρια, ξεπερνώντας το ρεκόρ που κατείχε η ταινία *[[Toy Story 2]]*. Επίσης, είχε ρεκόρ εισπράξεων Κυριακής με £3.1 εκατομμύρια, φτάνοντας συνολικά, με τις ανεπίσημες προβολές, τα £6.7 εκατομμύρια. Έσπασε το ρεκόρ μεγαλύτερου ανοίγματος Σαββατοκύριακου, τόσο μαζί όσο και χωρίς τις ανεπίσημες προβολές, φτάνοντας τα £16.3 εκατομμύρια μαζί και τα £9.6 εκατομμύρια χωρίς αυτές ($13.8 εκατομμύρια), κατακτώντας ακόμα ένα ρεκόρ ημέρας (Σαββάτου) με £3.99 εκατομμύρια. Έκανε άλλο ένα ρεκόρ Κυριακής με εισπράξεις £3.6 εκατομμύρια, καθώς και ρεκόρ δεύτερου Σαββατοκύριακου προβολής με £8.4 εκατομμύρια. Παρέμεινε στην κορυφή του box office του Ηνωμένου Βασιλείου για πέντε εβδομάδες. Η ταινία είχε συνολικές εισπράξεις £66.1 εκατομμύρια μόνο στο Ηνωμένο Βασίλειο, κάνοντάς την τη δεύτερη ταινία με τις περισσότερες εισπράξεις όλων των εποχών (μετά την ταινία *[[Τιτανικός (ταινία, 1997)|Τιτανικός]]*), μέχρι που ξεπεράστηκε αργότερα από την ταινία *[[Mamma Mia! Η Ταινία|Mamma Mia!]]*.

Στις Ηνωμένες Πολιτείες και στον Καναδά, η ταινία είχε εισπράξεις $32.3 εκατομμύρια την πρώτη ημέρα προβολής της, σπάζοντας το ρεκόρ μίας ημέρας που κατείχε η ταινία *[[Star Wars: Επεισόδιο I - Η Αόρατη Απειλή]]* (1999). Τη δεύτερη ημέρα προβολής, οι εισπράξεις της ταινίας ανήλθαν στα $33.5 εκατομμύρια, σπάζοντας ακόμη μία φορά το ρεκόρ ημέρας. Κατά το πρώτο Σαββατοκύριακο προβολής, είχε εισπράξεις $90.3 εκατομμύρια, σπάζοντας το ρεκόρ των περισσότερων εισπράξεων πρώτου Σαββατοκύριακου όλων των εποχών, το οποίο κατείχε προηγουμένως η ταινία *[[Ο Χαμένος Κόσμος: Jurassic Park]]* (1997). Κατείχε το ρεκόρ μέχρι τον επόμενο Μάιο, όπου η ταινία *[[Spider-Man (ταινία, 2002)|Spider-Man]]* (2002) είχε έσοδα πρώτου Σαββατοκύριακου $114.8 εκατομμύρια. Επίσης, η ταινία έσπασε το ρεκόρ που κατείχε η ταινία *[[Μπάτμαν για Πάντα]]*, ως η ταινία με τις περισσότερες εισπράξεις πρώτου Σαββατοκύριακου για τη Warner Bros.. Διατήρησε αυτό το ρεκόρ για δύο χρόνια, μέχρι τη στιγμή που η ταινία *[[The Matrix Reloaded]]* (2003) το έσπασε. Επιπρόσθετα, κατέρριψε κι άλλα ρεκόρ κυκλοφορίας, όπως το ρεκόρ που κατείχε η ταινία *[[Μπαμπούλας Α.Ε.]]* ως το καλύτερο άνοιγμα Σαββατοκύριακου για τον μήνα Νοέμβριο, τα ρεκόρ που κατείχε η ταινία *[[Ο Πλανήτης των Πιθήκων (ταινία, 2001)|Ο Πλανήτης των Πιθήκων]]* ως το καλύτερο άνοιγμα Σαββατοκύριακου σε περίοδο μη διακοπών, τις περισσότερες εισπράξεις για Παρασκευή και το καλύτερο άνοιγμα Σαββατοκύριακου της χρονιάς, το ρεκόρ που κατείχε η ταινία *[[Η Μούμια Επιστρέφει]]* ως τις περισσότερες εισπράξεις για Σάββατο, το ρεκόρ που κατείχε η ταινία *[[Μόνος στο Σπίτι 2: Χαμένος στη Νέα Υόρκη]]* (1992) ως η ταινία του Κρις Κολόμπους με τις περισσότερες εισπράξεις για πρώτο Σαββατοκύριακο και το ρεκόρ που κατείχε η ταινία *[[Επικίνδυνη Αποστολή 2]]* (2000) ως η ταινία που άνοιξε με τον μεγαλύτερο αριθμό οθονών, παίζοντας ταυτόχρονα σε 3672 αίθουσες. Σε μόλις πέντε μέρες, έγινε η ταινία που έφτασε γρηγορότερα στα $100 εκατομμύρια εισπράξεις. Τις πρώτες δύο μέρες προβολής της στην Ταϊβάν, η ταινία είχε εισπράξεις $2.3 εκατομμύρια, συγκεντρώνοντας παγκόσμια συνολικά $107 εκατομμύρια κατά το πρώτο Σαββατοκύριακο προβολής της. Η ταινία παρέμεινε στην πρώτη θέση του box office στις Ηνωμένες Πολιτείες για τρεις συνεχόμενες εβδομάδες, πριν τη θέση πάρει η ταινία *[[Η συμμορία των έντεκα]]*. Η ταινία είχε επίσης το ρεκόρ με τις περισσότερες εισπράξεις 5-ημέρου (Τετάρτη-Κυριακή) για την εβδομάδα των Ευχαριστιών με $82.4 εκατομμύρια, διατηρώντας αυτό το ρεκόρ για δώδεκα χρόνια, οπότε οι ταινίες *[[The Hunger Games: Φωτιά]]* (2013) και *[[Ψυχρά κι Ανάποδα]]* (2013) το κατέρριψαν με $110.1 εκατομμύρια και $94 εκατομμύρια αντίστοιχα. Μέχρι τα Χριστούγεννα, έγινε η ταινία με τις περισσότερες εισπράξεις της χρονιάς, εκθρονίζοντας την ταινία *[[Σρεκ]]*.

Η ταινία είχε παρόμοια αποτελέσματα σε όλο τον κόσμο. Μία εβδομάδα μετά την κυκλοφορία της στις Ηνωμένες Πολιτείες, η ταινία κυκλοφόρησε σε 15 ακόμα αγορές, σημειώνοντας ρεκόρ ανοίγματος στη Γερμανία με $18.7 εκατομμύρια. Ρεκόρ ανοίγματος σημείωσε επίσης σε Αυστρία, Βραζιλία, Δανία, Φινλανδία, Ολλανδία, Νορβηγία, Σουηδία και στη γερμανόφωνη Ελβετία. Το επόμενο Σαββατοκύριακο, αφού κυκλοφόρησε σε 31 ακόμα χώρες, η ταινία σημείωσε ρεκόρ Σαββατοκύριακου στην παγκόσμια αγορά με εισπράξεις $60.9 εκατομμύρια, συμπεριλαμβανομένων ρεκόρ ανοίγματος σε Αυστραλία, Ελλάδα, Ισραήλ, Ιαπωνία ($12.5 εκατομμύρια), Νέα Ζηλανδία και Ισπανία. Το επόμενο Σαββατοκύριακο σημείωσε καινούριο ρεκόρ στη διεθνή αγορά με εισπράξεις $62.3 εκατομμύρια από 37 χώρες, συμπεριλαμβανομένων ρεκόρ ανοίγματος σε Γαλλία, Ιταλία και γαλλόφωνη Ελβετία. Θα διατηρήσει το ρεκόρ διεθνούς ανοίγματος Σαββατοκύριακου μέχρι κι έναν χρόνο αργότερα, οπότε κυκλοφόρησε η ταινία *[[Star Wars: Επεισόδιο II – Η Επίθεση των Κλώνων]]* (2002). Κατά τη διάρκεια της κυκλοφορίας της, η ταινία είχε συνολικά έσοδα $974 εκατομμύρια παγκοσμίως, από τα οποία $317 εκατομμύρια προέρχονταν από την αγορά των Ηνωμένων Πολιτειών και $657 εκατομμύρια από τις υπόλοιπες αγορές, κάτι το οποίο την έκανε τη δεύτερη ταινία με τις περισσότερες εισπράξεις όλων των εποχών, καθώς επίσης και την ταινία της χρονιάς με τις περισσότερες εισπράξεις. Επιπρόσθετα, έγινε η ταινία της Warner Bros. με τις περισσότερες εισπράξεις όλων των εποχών, ξεπερνώντας την ταινία *[[Twister]]* (1996). Αποτελεί τη δεύτερη ταινία της σειράς ταινιών του Χάρι Πότερ με τις περισσότερες εισπράξεις, μετά την ταινία *[[Ο Χάρι Πότερ και οι Κλήροι του Θανάτου - Μέρος 2]]*. Η ιστοσελίδα Box Office Mojo υπολογίζει πως η ταινία πώλησε περισσότερα από 55.9 εκατομμύρια εισιτήρια σε Ηνωμένες Πολιτείες και Καναδά.

Τον Αύγουστο του 2020, η *Φιλοσοφική Λίθος* επανακυκλοφόρησε σε αρκετές χώρες, συμπεριλαμβανομένης μίας 4K 3D εκδοχής της σε Κίνα, όπου είχε έσοδα $26.4 εκατομμύρια, φτάνοντας συνολικά σε εισπράξεις τα $1.017 δισεκατομμύρια παγκοσμίως, γινόμενη η δεύτερη ταινία της σειράς που ξεπέρασε το φράγμα του ενός δισεκατομμυρίου, μετά τους *Κλήρους του Θανάτου – Μέρος 2*.

### Κριτικές
Η σελίδα συλλογής κριτικών Rotten Tomatoes δίνει στην ταινία ποσοστό αποδοχής 81%, βασισμένο σε 202 κριτικές, με μέσο όρο 7.1/10. Στο τμήμα ομοφωνίας αναφέρεται: «Η ταινία *Ο Χάρι Πότερ και η Φιλοσοφική Λίθος* προσαρμόζει πιστά το αυθεντικό υλικό, ενώ συμπυκνώνει την παραγεμισμένη αφήγηση του βιβλίου σε ένα συναρπαστικό – και συχνά πολύ συναρπαστικό – μαγικό σκίρτημα στη μεγάλη οθόνη. Στη σελίδα συλλογής κριτικών Metacritic, η ταινία συγκεντρώνει ποσοστό 65/100, βασισμένο σε 37 κριτικές, φέροντας τη γενική ένδειξη «γενικά ευνοϊκές κριτικές». Σε δημοσκόπηση κοινού από το CinemaScore, η ταινία έλαβε μέσο όρο βαθμό «A», σε μία κλίμακα βαθμολόγησης από το A+ μέχρι το F.

Ο Ρότζερ Ίμπερτ αποκάλεσε την ταινία *Φιλοσοφική Λίθο* «κλασική», βαθμολογώντας την με 4/4 και επαινώντας ιδιαίτερα τα οπτικά εφέ των σκηνών του Κουίντιτς. Επαίνους έδωσαν και οι κριτικοί της εφημερίδας *[[The Telegraph]]* και του κινηματογραφικού περιοδικού *[[Empire (κινηματογραφικό περιοδικό)|Empire]]*, με τον Άλαν Μόρισον από το δεύτερο να ονομάζει την ταινία ως «κάτι που ξεχωρίζει». Ο Μπράιαν Λίντερ από την ιστοσελίδα *[[IGN]]* επίσης έδωσε θετική κριτική καταλήγοντας, ωστόσο, πως «δεν είναι τέλεια [η ταινία], αλλά για μένα αποτελεί ένα ωραίο συμπλήρωμα της σειράς βιβλίων που αγαπώ». Αν και επικριτική με την τελευταία μισή ώρα της ταινίας, η Τζένι Άουφμουθ από την εφημερίδα *Palo Alto Weekly* δήλωσε πως η ταινία θα μπορούσε «να μαγέψει ακόμα και τους πιο κυνικούς κινηματογραφόφιλους». Η Κλαούντια Πούιγκ από την εφημερίδα *[[USA Today]]* βαθμολόγησε την ταινία με 3/4, επαινώντας ιδιαίτερα τον σχεδιασμό των σκηνικών και την ερμηνεία του Ρόμπι Κόλτρεϊν ως Χάγκριντ, αλλά επέκρινε τη μουσική του Τζον Γουίλιαμς, δηλώνοντας πως «η υπερβολικά επίμονη μουσική στερείται λεπτότητας και μας τσακίζει με διάφορα κρεσέντο», καταλήγοντας πως «τελικά, πολλοί από τους αναγνώστες του βιβλίου ίσως να επιθυμούσαν μία πιο μαγική ενσάρκωση».

Ο Κερκ Χάνικατ από το περιοδικό *[[The Hollywood Reporter]]* επαίνεσε τα σκηνικά, τον σχεδιασμό, τη φωτογραφία, τα εφέ και το βασικό καστ, αλλά επέκρινε τη μουσική του Τζον Γουίλιαμς αναφέροντας πως είναι «ένα υπέροχο μουσικό κουτί που κουδουνίζει και κτυπιέται και το οποίο απλά δεν σκάει». Ο Τοντ ΜακΚάρθι από το περιοδικό *Variety* συνέκρινε θετικά την ταινία με την ταινία *[[Όσα Παίρνει ο Άνεμος (ταινία)|Όσα Παίρνει ο Άνεμος]]* και ανέφερε: «Το σενάριο είναι πιστό, οι ηθοποιοί αποτελούν απλά τις σωστές επιλογές, τα σκηνικά, τα κοστούμια, το μακιγιάζ και τα εφέ ταιριάζουν και, μερικές φορές, υπερβαίνουν οτιδήποτε μπορεί κάποιος να φανταστεί». Ο Τζόναθαν Φόρμαν από την εφημερίδα *New York Post* ανακάλεσε πως η ταινία ήταν «εντυπωσιακά πιστή» στο βιβλίο, όπως και «σταθερά διασκεδαστική, αν και μεγάλη σε διάρκεια προσαρμογή».

Ο Ρίτσαρντ Κόρλις από το περιοδικό *[[Time]]* θεώρησε την ταινία «μία υπερβολικά πιστή προσαρμογή», επικρίνοντας τον ρυθμό και τους «χωρίς χάρισμα» πρωταγωνιστές. Ο Πολ Τατάρα από το δίκτυο *[[CNN]]* θεώρησε πως οι Κολόμπους και Κλοβς «είναι τόσο προσεκτικοί στο να αποφύγουν να προσβάλλουν τον οποιοδήποτε με την αφαίρεση οποιουδήποτε κομματιού του βιβλίου, που η λεγόμενη αφήγηση μοιάζει περισσότερο με ένα ξεφάντωμα που γίνεται μέσα στο κεφάλι της Ρόουλινγκ». Ο Εντ Γκονζάλεζ από το περιοδικό *Slant Magazine* ευχήθηκε η ταινία να είχε σκηνοθετηθεί από τον Τιμ Μπάρτον, βρήκε τη φωτογραφία «μειλίχια και μουντή» και το μεγαλύτερο μέρος της ταινίας μία «σταθερά βαρετή γιορτή ντρίμπλας γκο». Ο Έλβις Μίτσελ από την εφημερίδα *[[The New York Times]]* ήταν υπερβολικά αρνητικός, λέγοντας πως «[η ταινία] μοιάζει με ένα θεματικό πάρκο μερικά χρόνια μετά την ακμή του· τα τρενάκια κροταλίζουν και στενάζουν από μεταλλική κούραση κάθε φορά που παίρνουν μία στροφή». Ανέφερε επίσης πως η ταινία υποφέρει από «έλλειψη φαντασίας» και έχει ξύλινους χαρακτήρες, προσθέτοντας πως «το Καπέλο Επιλογής έχει περισσότερη προσωπικότητα από οτιδήποτε άλλο στην ταινία».

### Βραβεία & Υποψηφιότητες
Η ταινία *Φιλοσοφική Λίθος* έλαβε τρεις υποψηφιότητες για Όσκαρ στις κατηγορίες των Καλύτερου Σχεδιασμού Παραγωγής, Καλύτερων Κοστουμιών και Καλύτερης Πρωτότυπης Μουσικής για τον Τζον Γουίλιαμς. Η ταινία ήταν επίσης υποψήφια για εφτά βραβεία BAFTA στις κατηγορίες των Καλύτερης Βρετανικής Ταινίας, Β' Αντρικού Ρόλου για τον Ρόμπι Κόλτρεϊν, Καλύτερου Σχεδιασμού Κοστουμιών, Καλύτερου Σχεδιασμού Παραγωγής, Καλύτερου Μακιγιάζ και Κομμώσεων, Καλύτερου Ήχου και Καλύτερων Οπτικών Εφέ. Κέρδισε ένα βραβείο Saturn στην κατηγορία των Καλύτερων Κοστουμιών, ενώ ήταν υποψήφια σε ακόμα οκτώ κατηγορίες. Έλαβε επίσης βραβεία από το Σωματείο Κάστινγκ Αμερικής και το Σωματείο Σχεδιασμού Κοστουμιών. Η ταινία ήταν επίσης υποψήφια για ένα βραβείο AFI στην κατηγορία των ειδικών εφέ και για ένα βραβείο από το Σωματείο Καλλιτεχνικών Διευθυντών στην κατηγορία του σχεδιασμού παραγωγής σε ταινία εποχής ή φαντασίας. Έλαβε βραβείο Critics' Choice ως η Καλύτερη Οικογενειακή Ταινία και είχε ακόμα δύο υποψηφιότητες στις κατηγορίες της Καλύτερης Ερμηνείας από Νεαρό Ηθοποιό (για τον Ντάνιελ Ράντκλιφ) και Καλύτερου Συνθέτη. 

To 2005, η μουσική της ταινίας βρέθηκε στη λίστα «AFI's 100 Years of Film Scores» του Αμερικανικού Ινστιτούτου Κινηματογράφου.

## Παραπομπές


## Εξωτερικοί σύνδεσμοι

* Επίσημη ιστοσελίδα
* Ο Χάρι Πότερ και η Φιλοσοφική Λίθος στο IMDb

Κατηγορία:Αμερικανικές ταινίες της δεκαετίας 2000
Κατηγορία:Ταινίες του 2001
Κατηγορία:Ταινίες παραγωγής Warner Bros.
Κατηγορία:Ταινίες Χάρι Πότερ
Κατηγορία:Ταινίες με μουσική σύνθεση Τζον Γουίλιαμς
Κατηγορία:Αμερικανικές ταινίες φαντασίας
Κατηγορία:Βρετανικές ταινίες φαντασίας
Κατηγορία:Αμερικανικές περιπετειώδεις ταινίες
Κατηγορία:Βρετανικές περιπετειώδεις ταινίες
Κατηγορία:Ταινίες βασισμένες σε έργα της Τζ. Κ. Ρόουλινγκ
Κατηγορία:Ταινίες τοποθετημένες στην Αγγλία
Κατηγορία:Βρετανικές ταινίες της δεκαετίας 2000
Κατηγορία:Ταινίες IMAX
Κατηγορία:Ταινίες γυρισμένες στα Warner Bros. Studios Leavesden